Richard With

**Richard Bernhard With** (født 18. september 1846 i Tromsø, død 9. februar 1930 i Oslo) var en norsk forretningsmann, skipsfører og stortingsmann. Han var far til journalist og redaktør Nanna With, og gjerne omtalt  som *[[Hurtigruten]]s far*.  Han var sønn av Tromsø bys første skipperborger, Sivert Regnor With. Denne var fra rundt 1860 fyrforvalter på Andenes.

## Handelsmann i Risøyhamn
Richard With tok styrmannskolen og var i utenriksfart, før han gjennom firmaet «With & Kiil» på Andenes i 1875 overtok handelsstedet Risøyhamn på Andøya. Allerede året etter gikk stedet konkurs, men han kom seg på bena igjen.

Mens han bodde i Risøyhamn døde den første kona, Oline født Wennberg i 1845 i Trondheim. Hun var mor til Nanna With. Oline With er gravlagt på den gamle kirkegården i Bjørnskinn. Richard giftet seg en tid etter med Olines søster, Septima. De to fikk syv barn sammen mens de bodde i Risøyhamn.

## Stortingsmann
Richard With satt også på Stortinget en periode, for Frisinnede Venstre. Han representerte Vesteraalen krets i Nordland mellom 1910 og 1912.

## Mudring i Risøyrenna
Det grunne farvannet mellom Andøya og Hinnøya var til hinder for ferdsel med større farkoster. Richard With klarte å få midler til å få gravet ut en liten utdyping av det som senere skulle bli Risøyrenna. Som stortingsmann i tiden 1910–1912 fikk han gjennomslag for bevilgninger til den store mudringen i Risøyrenna som ble avsluttet i 1922.

## Hurtigruten
With innså gjennom handelsvirket et økende transportbehov, og var pådriver i etableringen av Vesteraalens Dampskibsselskab i 1881. De to første årene var han selv kaptein på selskapets DS «Vesteraalen», hvorpå han ble kontorsjef og senere direktør. Han sikret selskapet konsesjon på å føre helårsrute langs kysten (Hurtigruten) med et statstilskudd på 70&nbsp;000 kroner, og var selv kaptein på den første turen i juli 1893. Selskapet var ledet av ham frem til 1909, da hans helse fremtvang avgang.

## Den Norske Amerikalinje
Rundt 1910 var han sentral i etableringen av Den Norske Amerikalinje der han også satt i styret frem til 1913. Han var også pådriveren i etableringen av "Lofotens og Vesteraalens turistforening". Han relokaliserte til Kristiania, der With var leder i Nordlendingenes Forening.

## St. Olavs Orden
I 1895 ble han tildelt St. Olavs Orden.

## Ettermæle

### To hurtigruteskip

Hans navn har vært brukt på to hurtigruteskip: DS «Richard With» (1909) og dagens MS «Richard With» (1993).

### Gate- og andre stedsnavn
I Hadsel finner vi tusenårsstedet «Richard Withs plass». Også i Risøyhamn har man en «Richard Withs plass», stedet han en gang eide og der det lokale bygdetunet er lokalisert. Også i Tromsø finner man «Richard Withs plass», mens Trondheim og Bodø har kalt opp veier etter ham. Både Vardø, Kirkenes, Stokmarknes og Alstahaug har sin *Richard Withs gate*. Det samme gjelder Andenes, der Richard With vokste opp.

### Frimerke
I 1993 ble han portrettert på et norsk frimerke.

### Biografi
Høsten 2025 ble biografien *Richard With - Hurtigrutens far* av Gjermund Andreassen gitt ut i Museum Nords skriftserie.

## Referanser


## Eksterne lenker
* 
* 
*  Vesterålen Info med nærmere omtale av Richard With
*  Vesterålen Info om gravplassen til familiemedlemmene
*  Vesterålen Info om huset på Andenes der Richard With vokste opp
* Adresseavisen: Hurtigrutens far  (3. juli 2006)
* Norsk samfunnsvitenskapelig datatjeneste, Politikerarkivet 1905–1940